Document ID: /roh_data/filtered/fineweb-2-filterrobots_roh.jsonl.gz/69853

Il HCD visita ils uffants en l’ospital chantunal
- Mesemna, 15.11.2017, 16:23, actualisà a las 19:43
Sin quest di han ils uffants ch’èn il mument en l’ospital chantunal a Cuira sa legrar fitg. Il Club da hockey da Tavau ha sco mintg’onn visità ils uffants. Il trenader Arno del Curto e ses giugaders han giugà e termaglià durant intginas uras cun els.
Radund 40 uffants han beneventà Andrès Ambühl, Dino Wieser u Perttug Lindgren cun chantar intginas chanzuns en la partiziun d’uffants da l’ospital chantunal. Silsuenter han ils giugaders dal HCD dà unihoc, ballape da maisa (tschutti) u auters gieus cun ils uffants.
E sa chapescha han ils giugaders er dà autograms. Per in mument è il mund dals uffants stà en urden, tut ils mals e las malsognas emblidadas e per il HCD han las terradas da l’ultim temp pers in zic l’impurtanza.
RR actualitad 17:30